CELEX: 32008D0341
Language: ro
Date: 2008-04-25 00:00:00
Title: 2008/341/CE: Decizia Comisiei din 25 aprilie 2008 de stabilire a criteriilor comunitare pentru programele naționale de eradicare, combatere și monitorizare a unor boli animale și a zoonozelor [notificată cu numărul C(2008) 1588] (Text cu relevanță pentru SEE)

29.4.2008   
            
            
               RO
            
            
               Jurnalul Oficial al Uniunii Europene
            
            
               L 115/44
            
         
      DECIZIA COMISIEI
   
   din 25 aprilie 2008
   de stabilire a criteriilor comunitare pentru programele naționale de eradicare, combatere și monitorizare a unor boli animale și a zoonozelor
   [notificată cu numărul C(2008) 1588]
   (Text cu relevanță pentru SEE)
   (2008/341/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 24 alineatul (2) paragraful (4),
   întrucât:
   
               (1)
            
            
               Decizia 90/424/CEE stabilește procedurile care reglementează participarea financiară a Comunității pentru programele de eradicare, combatere și monitorizare a anumitor boli animale și a zoonozelor. În conformitate cu respectiva decizie, urmează a fi instituită o măsură financiară comunitară prin care să se ramburseze cheltuielile pe care le suportă statele membre pentru finanțarea programelor naționale de eradicare, combatere și monitorizare a bolilor animale și a zoonozelor prevăzute în anexa la decizia menționată.
            
         
               (2)
            
            
               Decizia 90/424/CEE prevede că, în fiecare an, cel mai târziu la 30 aprilie, statele membre trebuie să prezinte Comisiei programele anuale sau multianuale cu începere în anul următor pentru care doresc să primească o contribuție financiară din partea Comunității.
            
         
               (3)
            
            
               Articolul 24 alineatul (2) din decizia respectivă prevede anumite elemente pe care programele prezentate de statele membre trebuie să le conțină, cum ar fi descrierea situației epidemiologice a bolii, zona în care urmează să fie aplicat programul, obiectivul și durata probabilă a programului, măsurile care urmează să fie aplicate și costurile și beneficiile programului.
            
         
               (4)
            
            
               Decizia 90/638/CEE a Consiliului din 27 noiembrie 1990 de stabilire a criteriilor comunitare pentru eradicarea și monitorizarea anumitor boli animale (2) prevedea anumite criterii pentru programele de eradicare și monitorizare necesare pentru a fi aprobate în conformitate cu Decizia 90/424/CEE. Decizia 2006/965/CE abrogă Decizia 90/638/CEE de la data intrării în vigoare a prezentei decizii.
            
         
               (5)
            
            
               Noi criterii trebuie stabilite, pentru programele naționale de eradicare, combatere și monitorizare a bolilor animale și a zoonozelor prevăzute în anexa la Decizia 90/424/CEE, pentru a ține pasul cu progresele tehnico-științifice și pentru a ține cont de experiența acumulată în aplicarea programelor conform Deciziei 90/638/CEE. Aceste noi criterii comunitare trebuie să asigure că măsurile prevăzute în programele respective sunt eficiente și asigură mai rapid eradicarea, combaterea și monitorizarea bolilor animale și a zoonozelor respective.
            
         
               (6)
            
            
               Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Pentru a fi aprobate, conform măsurii financiare comunitare stabilite în articolul 24 alineatul (1) din Decizia 90/424/CEE, programele prezentate Comisiei de statele membre de eradicare, combatere și monitorizare a bolilor animale și a zoonozelor enumerate în anexa la decizia respectivă trebuie să îndeplinească cel puțin criteriile stabilite în anexa la prezenta decizie.
   Articolul 2
   Prezenta decizie se adresează statelor membre.
   
      Adoptată la Bruxelles, 25 aprilie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 224, 18.8.1990, p. 19. Decizie modificată ultima dată prin Decizia 2006/965/CE (JO L 397, 30.12.2006, p. 22).
   
      (2)  JO L 347, 12.12.1990, p. 27. Decizie modificată prin Directiva 92/65/CEE (JO L 268, 14.9.1992, p. 54).
   
      ANEXĂ
      Criterii pentru programele naționale de eradicare, combatere și monitorizare
      (1)   Obiectivul programului
      
                  (a)
               
               
                  Obiectivul programului de monitorizare trebuie să fie de a investiga o populație sau subpopulație animală și mediul său (inclusiv rezervor natural și vectori), pentru a detecta schimbări în modul de apariție și infectare la o boală animală sau zoonoze enumerate în anexa la Decizia 90/424/CEE („boală animală sau zoonoze”).
               
            
                  (b)
               
               
                  Obiectivul programului de combatere trebuie să fie de a obține sau păstra prevalența unei boli animale sau zoonoze, enumerate în anexa la Decizia 90/424/CEE, la un nivel acceptabil din punct de vedere sanitar;
               
            
                  (c)
               
               
                  Obiectivul programului de eradicare trebuie să fie dispariția biologică a unei boli animale sau zoonoze enumerate în anexa la Decizia 90/424/CEE. Ținta finală a unui program de eradicare trebuie să fie să se obțină, acolo unde este posibil, pentru teritoriul respectiv, statutul de liber sau oficial liber conform legislației comunitare.
               
            
                  (d)
               
               
                  Obiectivul unui program, fie el de combatere, monitorizare/urmărire sau eradicare a unei boli animale sau zoonoze, trebuie să fie în concordanță cu politicile comunitare.
               
            (2)   Delimitarea geografică a programului
      Programul trebuie să se aplice întregului teritoriu, sau, cu justificare adecvată conform criteriilor epidemiologice, unei părți bine definite a teritoriului unuia sau mai multor state membre sau, în cazul bolilor care afectează și animalele sălbatice, țări terțe.
      (3)   Durata programului
      Durata programului trebuie să fie stabilită în ani pentru timpul minim estimat necesar pentru atingerea obiectivului programului. Această durată trebuie să fie limitată la timpul în care obiectivul respectiv poate fi atins în mod normal.
      (4)   Obiectivele programului
      
                  (a)
               
               
                  Obiectivele programului trebuie să fie stabilite în așa fel încât să poată fi atinse la data încheierii programului. Dacă programul acoperă mai mult de un an, trebuie să fie stabilite obiective intermediare, cel puțin pentru fiecare an.
               
            
                  (b)
               
               
                  Pentru obiective, trebuie să fie selectați cei mai potriviți indicatori, cum ar fi incidența, prevalența (atunci când este posibil), calificativul sanitar al animalelor țintă și unitățile epidemiologice (de exemplu, turme, cirezi, șepteluri, exploatări, zone). Dacă este nevoie, se va furniza o definiție.
               
            (5)   Măsurile programului
      
                  (a)
               
               
                  Suspiciunea privind existența sau confirmarea bolii animale sau zoonozelor trebuie să poată face obiectul unei notificări.
               
            
                  (b)
               
               
                  Măsurile programului trebuie să fie destinate populației animale gazdă a bolii animale sau zoonozelor și/sau vectorilor sau speciilor rezervor relevante.
               
            
                  (c)
               
               
                  Toate animalele țintă ale programului, cu excepția păsărilor de curte, animalelor acvatice, lagomorfe și sălbatice, trebuie să fie identificate și toate unitățile epidemiologice (de exemplu turme, cirezi, șepteluri, exploatări) trebuie să fie înregistrate. Deplasările acestor animale trebuie să fie controlate și înregistrate.
               
            
                  (d)
               
               
                  Măsurile programului trebuie să se bazeze pe cunoștințele științifice relevante disponibile și să respecte legislația comunitară. În cazul programelor referitoare boli ale animalelor de acvacultură și finanțate de Fondul European pentru Pescuit (1), autoritatea de administrare trebuie să se asigure că toate documentele doveditoare cu privire la cheltuieli și auditări ale programelor respective sunt păstrate la dispoziția Comisiei și Curții de Conturi Europene conform articolului 87 din Regulamentul (CE) nr. 1198/2006.
               
            
                  (e)
               
               
                  Măsurile programului trebuie să fie selectate ca fiind cele mai eficiente și eficace pentru atingerea obiectivului în cadrul timpului alocat programului și trebuie să includă cel puțin:
                  
                              —
                           
                           
                              norme cu privire la deplasarea animalelor și a produselor care pot fi afectate sau contaminate de boala sau zoonozele respective;
                           
                        
                              —
                           
                           
                              măsuri care trebuie să fie luate acolo unde apar rezultate pozitive la verificările executate în cadrul programului; astfel de măsuri trebuie să includă toate precauțiile necesare pentru combaterea sau eradicarea rapidă a bolii sau zoonozelor, având în vedere datele epidemiologice și metodele preventive specifice;
                           
                        
                              —
                           
                           
                              norme cu privire la calificarea turmelor sau șeptelurilor, dacă este cazul.
                           
                        
            
                  (f)
               
               
                  Testele de laborator folosite în cadrul programului trebuie să fie cele prevăzute în legislația comunitară pentru boala animală sau zoonozele respective; atunci când niciun test nu este prevăzut în legislația comunitară, testele folosite trebuie să fie standardizate și validate în conformitate cu standardele internaționale general acceptate. Laboratoarele de testare implicate în programe relevante de monitorizare sau eradicare cu finanțare comunitară trebuie să aibă capacitatea de a furniza rezultate a căror calitate să fie acceptabilă pentru laboratorul comunitar de referință relevant (LCR). Laboratoarele care nu au trecut testele circulare LCR, sau testele circulare naționale, dacă este cazul, pot fi implicate în programe de eradicare cu finanțare comunitară numai după ce, prin teste specifice, se demonstrează că pot furniza rezultate la standardele calitative cerute.
               
            
                  (g)
               
               
                  Vaccinurile folosite în cadrul programului trebuie să corespundă standardelor europene din punct de vedere al siguranței, netransmisibilității, ireversibilității proprietăților de atenuare și imunogene; ele trebuie să aibă o autorizație de comercializare în concordanță cu Directiva 2001/82/CE a Parlamentului European și a Consiliului (2), cu excepția cazului în care sunt îndeplinite condițiile prevăzute la articolul 8 al directivei respective.
               
            (6)   Administrarea programului
      
                  (a)
               
               
                  Programul trebuie să se afle sub controlul autorității veterinare centrale. Competențele și responsabilitățile fiecărui serviciu veterinar și ale fiecărei părți interesate pentru aplicarea măsurilor programului trebuie să fie clar definite și programul trebuie să stabilească un lanț clar de comandă.
               
            
                  (b)
               
               
                  Trebuie să se garanteze resurse suficiente (financiare, personal, echipament) pe întreaga durată a programului.
               
            
                  (c)
               
               
                  Pe măsură ce avansează, progresul programului va fi cu regularitate:
                  
                              (i)
                           
                           
                              monitorizat și evaluat în privința eficienței și eficacității măsurilor;
                           
                        
                              (ii)
                           
                           
                              raportat Comisiei.
                           
                        
            (7)   Costurile și beneficiile programului
      
                  (a)
               
               
                  Programul trebuie să aducă beneficii Comunității și părților implicate din statele membre.
               
            
                  (b)
               
               
                  Mijloacele și măsurile selectate trebuie să fie folosite în modul cel mai eficient din punct de vedere al costurilor.
               
            
                  (c)
               
               
                  Bunurile și serviciile folosite în cadrul programului trebuie să fie procurate sau furnizate în concordanță cu normele comunitare în privința achizițiilor publice.
               
            
                  (d)
               
               
                  Costurile programului trebuie să fie cele pretinse de statul membru pentru punerea în aplicare a măsurilor programului și vor trebui să poată face obiectul unui audit.
               
            
                  (e)
               
               
                  O compensație adecvată trebuie să fie asigurată pentru proprietarii de animale care trebuie să fie sacrificate sau eutanasiate în cadrul programului și pentru produsele care trebuie să fie distruse, dacă este cazul.
               
            
                  (f)
               
               
                  Beneficiarul trebuie să înregistreze cheltuiala pretinsă, care a fost transmisă Comisiei, în sistemul său de contabilizare a costurilor și trebuie să păstreze toate documentele originale timp de șapte ani de la data transmiterii, din rațiuni de control financiar în conformitate cu articolele 9, 36 și 37 din Regulamentul (CE) nr. 1290/2005 al Consiliului (3).
               
            
         (1)  Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit (JO L 223, 15.8.2006, p. 1).
      
         (2)  JO L 311, 28.11.2001, p. 1.
      
         (3)  JO L 209, 11.8.2005, p. 1.